
Tárgy: A Zuglói Egyesített Bölcsődék magasabb vezetői beosztására pályázat kiírása
I. Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) fenntartásában lévő Zuglói Egyesített Bölcsődék (a továbbiakban ZEB) vezetője, Kissné Kalló Györgyi 2021. március 01. naptól ötéves határozott időre szóló intézményvezetői (magasabb vezetői) megbízása 2026. február 28. napon lejár.
A ZEB intézményvezetői feladatainak ellátására, magasabb vezetői kinevezésre pályázat kiírása szükséges.
II. Vélemények

A pályázati eljárásra vonatkozó szabályokat a közalkalmazottak jogállásáról szóló 1992. évi XXXIII. törvény (a továbbiakban: Kjt.),  a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm.rendelet (a továbbiakban: Vhr.), a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet (a továbbiakban: NM rendelet) határozzák meg. Az alapkinevezés során alkalmazni kell a pedagógusok új életpályájáról szóló 2023. évi LII. törvényben meghatározott rendelkezéseket.
1. Az intézményvezető jogállása
A Vhr. 3. § (1) bekezdés a) pontjában foglaltaknak megfelelően, magasabb vezetőnek minősül a szociális intézmény, a gyermekjóléti és gyermekvédelmi intézmény intézményvezetője, valamint az intézményvezető helyettese.
Az intézményvezetői – magasabb vezetői – megbízás feltételeit a Kjt. és a Vhr. szabályozza.
A magasabb vezetői megbízás – az év során bármikor – legfeljebb 5 évig terjedő határozott időre adható [Kjt. 23. § (3) bekezdése alapján].
2. Pályázat kiírása – a benyújtás feltételei

A magasabb vezető és a vezető beosztás ellátására szóló megbízásra a Kjt. 20/B. § (1) bekezdése alapján pályázatot kell kiírni. 
A Vhr. 1/A.§ (3) bekezdés a) pont aa) alpontja szerint a pályázati eljárás lefolytatásával összefüggő feladatokat az intézményvezető esetében a fenntartó önkormányzat jegyzője látja el, a pályázat előkészítőjeként.
A pályázatot a megbízási jogkör gyakorlója írja ki. A pályázatban a Kjt. 20/B. § (2) bekezdésének rendelkezése szerint meg kell jelölni, hogy a magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll vagy a megbízással egyidejűleg közalkalmazotti munkakörbe kinevezhető. Amennyiben a magasabb vezetői megbízáshoz közalkalmazotti jogviszony létesítése is szükséges, a kinevezési jogkör – törvény eltérő rendelkezése hiányában – a megbízási jogkör gyakorlóját illeti meg [a Kjt. 20/B. § (1), (2) és (4) bekezdései alapján].
A pályázati felhívásban meg kell jelölni a Kjt. 20/A. §-ának (3) bekezdésében foglaltak alapján:
· a munkáltató és a betöltendő munkakör, vezetői beosztás megnevezését,

· a munkakörbe tartozó, illetve a vezetői beosztással járó lényeges feladatokat,

· a pályázat elnyerésének valamennyi feltételét,

· a pályázat részeként benyújtandó iratokat, igazolásokat, továbbá

· a pályázat benyújtásának feltételeit és elbírálásának határidejét.

A Vhr. 1/A. § (4) bekezdés alapján a pályázati felhívásnak a fentieken túlmenően tartalmaznia kell:

· a beosztáshoz kapcsolódó esetleges juttatásokat,
· a jogviszony időtartamát, határozott idejű jogviszony esetén a jogviszony kezdő napját és megszűnésének időpontját,

· a pályázat benyújtásának formáját, határidejét és helyét, a pályázat tartalmi követelményeire vonatkozó szabályokat.

A Kjt. 20/A. § (5) bekezdése előírja, hogy a pályázó a pályázathoz csatolja

· a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,

· arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,

· a külön jogszabályban vagy a pályázatban előírt további követelmények igazolására vonatkozó okiratokat.


A Vhr. 1/A. § (7) bekezdése szerint a pályázathoz csatolni kell továbbá: 
· a pályázó szakmai életrajzát,
· a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet alkalmazási körébe tartozó munkakör, vezetői, magasabb vezetői megbízás esetén a pályázó nyilatkozatát, amely szerint a gyermekek védelméről és a gyámügyi igazgatásról szóló 1997. évi XXXI. törvény 10/A. §-ának (1) bekezdésében meghatározott kizáró ok vele szemben nem áll fenn.
· A pályázati felhívást a Kjt. 20/A. § (4) bekezdése alapján 

· a kormányzati személyügyi igazgatási feladatokat ellátó szerv internetes oldalán (https://kozszolgallas.ksz.gov.hu), emellett
· a fenntartó önkormányzat székhelyén a helyben szokásos módon, azaz az Önkormányzat honlapján kell közzétenni.
A pályázat benyújtásának a határideje a munkáltató vezetésére kiírt pályázat esetén a pályázati felhívásnak a kormányzati személyügyi igazgatási feladatokat ellátó szerv (a továbbiakban: Kormányzati Személyügyi Központ) honlapján való elsődleges közzétételétől számított–– harminc napnál rövidebb nem lehet. [a Kjt. 20/A. § (4) bekezdés c) pontja alapján]. 
A pályázat benyújtásának határidejét a Kormányzati Személyügyi Központ internetes portálon történő közzétételtől kell számítani.

A pályázati eljárásban biztosítani kell, hogy a pályázat iránt érdeklődők a pályázatok elkészítéséhez szükséges tájékoztatást megkapják, és az intézményt megismerhessék [Vhr. 1/A. § (8) bekezdés].
Jogi Főosztály véleménye: Az előterjesztésben közölt adatok, egyéb információk alapján, az előterjesztéshez jogi észrevételt nem tesz.
Fentiek alapján kérem a Tisztelt Képviselő-testületet az előterjesztés megtárgyalására és a határozati javaslatok elfogadására!
III. Véleményező bizottságok

Az előterjesztést a Népjóléti Bizottság véleményezi.
IV. Döntési javaslatok

1. Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező, a Zuglói Egyesített Bölcsődék magasabb vezetői beosztására vonatkozó pályázat kiírásáról szóló …../2025. (… …)  határozati javaslatot.

A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései alapján egyszerű többség szükséges.

Budapest, 2025. november 12.

Rózsa András
      polgármester

Mellékletek:
1. melléklet: Budapest Főváros XIV. Kerület Zugló Önkormányzata Képviselő-testülete ..../2025. (… …) önkormányzati határozata a Zuglói Egyesített Bölcsődék magasabb vezetői beosztására vonatkozó pályázat kiírásáról
2. melléklet: Pályázati kiírás
Az előterjesztést készítette: 

dr. Nagy Éva Eszter 
Polgármesteri Hivatal 
  Humánpolitikai Osztály 

  humánpolitikai referens
1. melléklet a 123-865/2025. előterjesztéshez

Budapest Főváros XIV. Kerület Zugló Önkormányzata Képviselő-testülete

..../2025. (… …) önkormányzati határozata

a Zuglói Egyesített Bölcsődék magasabb vezetői beosztására vonatkozó pályázat kiírásáról és közzétételéről
Budapest Főváros XIV. Kerület Zugló Önkormányzata Képviselő-testülete a fenntartásában működő Zuglói Egyesített Bölcsődék magasabb vezetői beosztására pályázatot ír ki a 2. melléklet szerinti tartalommal, melynek közzétételére a Kormányzati Személyügyi Központ, valamint a Budapest Főváros XIV. Kerület Zugló Önkormányzata honlapján kerül sor. 
Pályázati határidő: 2026. január 04.
A Képviselő-testület felkéri a Jegyzőt, hogy a pályázat kiírásáról és annak közzétételéről gondoskodjon.

Határidő: 
2025. december 04. (közzététel napja) 
Felelős:
Jegyző (Humánpolitikai Osztály vezetője útján)

2. melléklet a 123-865/2025. előterjesztéshez 
Budapest Főváros XIV. Kerület Zugló Önkormányzata Képviselő-testülete

a közalkalmazottak jogállásáról szóló 1992. évi XXXIII. törvény 20/A. § alapján

pályázatot hirdet

a Zuglói Egyesített Bölcsődék

intézményvezetői (magasabb vezető)
beosztásának teljes munkaidőben történő betöltésére.

A közalkalmazotti jogviszony időtartama:
határozatlan idejű közalkalmazotti jogviszony, melynek keretében történik a vezetői megbízás
Foglalkoztatás jellege:
heti 40 óra, teljes munkaidő

A vezetői megbízás időtartama: A vezetői megbízás határozott időre, 2026. március 01-től 2031. február 28-ig szól.

A munkavégzés helye:
1141 Budapest, Mályva köz 12.

A munkakörbe tartozó, illetve a vezetői megbízással járó lényeges feladatok:

· az intézmény irányítása, vezetése és képviselete a vonatkozó jogszabályok, belső szabályzatok és az alapító rendelkezései szerint;

· irányítja és ellenőrzi a szakmai feladatok ellátását, végrehajtását;

· ellátja az intézményhez tartozó telephelyek irányítását;

· elkészíti az intézmény éves költségvetését, és a fenntartó elé terjeszti;

· gondoskodik a költségvetési előirányzatok jogszerű és szabályszerű felhasználásáról;

· elkészíti a hatályos jogszabályok által előírt, az intézmény működéséhez szükséges dokumentumokat (pl.: Szakmai Program, egyéb szabályzatok), valamint gondoskodik azok betartásáról;

· beszámolási kötelezettséggel tartozik a fenntartó felé;

· gyakorolja a munkáltatói jogokat az intézmény dolgozói tekintetében.


Jogállás, illetmény és juttatások: 

A jogállásra a közalkalmazottak jogállásáról szóló 1992. évi XXXIII. törvény (a továbbiakban: Kjt.) és a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet (a továbbiakban 257/2000. (XII.26.) Korm. rendelet) rendelkezései, az illetmény és a juttatások megállapítására a magasabb vezetői pótlék tekintetében a 257/2000. (XII.26.) Korm. rendelet 4. sz. melléklet I. 1. d) pontja, a további illetményrész tekintetében a pedagógusok új életpályájáról szóló 2023. évi LII. törvény rendelkezései alkalmazandók. Egyéb juttatások a Zuglói Egyesített Bölcsőde Kollektív Szerződése szerint.
Pályázati feltételek:
· a magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető;

· a személyes gondoskodást nyújtó gyermekjóléti, gyermekjóléti intézmények, valamint személyek szakmai feladatairól és működésük feltételeiről szóló 15/1998.(IV. 30.) NM rendelet 2. számú melléklet I/I. 2.A pontjában előírt szakirányú szakképzettség;
· a vezetőképzés teljesítését igazoló tanúsítvány, vagy a pályázó nyilatkozata arról, hogy vállalja a vezetői megbízással rendelkező szociális szolgáltatást nyújtó személyek vezetőképzéséről szóló 25/2017. (X. 18.) EMMI rendeletben előírt vezetőképzés teljesítését, avagy ezen rendelet 1. § (2) bekezdésében felsorolt kivételek valamelyikének a személyében megfelel;
· legalább öt év felsőfokú végzettséget vagy felsőfokú szakmai képesítést igénylő, a bölcsődei ellátás területén betöltött munkakörben szerzett szakmai gyakorlat;

· a gyermekvédelem területén szerzett legalább öt év vezetői tapasztalat; 

· büntetlen előélet, cselekvőképesség;

· vagyonnyilatkozat tételi eljárás lefolytatása; 

· magyar állampolgárság vagy külön jogszabály szerint a szabad mozgás és tartózkodás jogával való rendelkezés, illetve bevándorolt vagy letelepedett státusz.

A pályázat elbírálásánál előnyt jelent:
· bölcsődei ellátás területén szerzett vezetői tapasztalat, 

· helyismeret.

Elvárt kompetenciák:
· önálló döntési képesség, felelősségvállalási képesség;

· cél- és feladat orientáltság;

· kiváló szintű kommunikációs és kapcsolatteremtő képesség;

· pontos, precíz munkavégzés;

· szakmai elkötelezettség és magas szintű szakmai ismeret; 

· kiváló szintű együttműködő képesség;

· nagyfokú munkabírás.
A pályázat részeként benyújtandó iratok, igazolások:
· fényképpel ellátott szakmai önéletrajz és motivációs levél; 

· végzettséget, szakképesítést igazoló okiratok másolata; 
· előírt szakmai gyakorlat igazolása;
· az intézmény vezetésére vonatkozó program a szakmai helyzetelemzésre épülő fejlesztési elképzelésekkel;

· három hónapnál nem régebbi hatósági erkölcsi bizonyítvány;

· arról szóló nyilatkozat, hogy a pályázati anyagban foglalt személyes adatainak a pályázati eljárással összefüggésben szükséges kezeléséhez, valamint a pályázati anyagnak a véleményezők és a döntéshozók részére történő sokszorosításához és továbbításához hozzájárul-e;
· arról szóló nyilatkozat, miszerint amennyiben azzal nem rendelkezik, vállalja a vezetői megbízással rendelkező szociális szolgáltatást nyújtó személyek vezetőképzéséről szóló 25/2017. (X. 18.) EMMI rendeletben előírt vezetőképzés teljesítését, avagy ezen rendelet 1. § (2) bekezdésében felsorolt kivételek valamelyikének a személyében megfelel;
· arról szóló nyilatkozat, hogy a magasabb vezetői megbízás elnyerése esetén a pályázóval szemben a Kjt. 41. § bekezdésében és a 43./A §-ában meghatározott összeférhetetlenségi ok nem áll fenn, vagy vállalja annak megszüntetését jogviszony létesítése esetén;

· arról szóló nyilatkozat, hogy a pályázó a pályázatának nyilvános ülésen történő elbírálásához hozzájárul-e vagy kéri zárt ülés tartását;
· a pályázó nyilatkozata arról, hogy nem áll cselekvőképességet kizáró vagy korlátozó gondnokság alatt; 

· a pályázó nyilatkozata arról, hogy a Gyvt. 10/A. § (1) bekezdésében meghatározott kizáró ok vele szemben nem áll fenn;

· a pályázó nyilatkozata arról, hogy a vagyonnyilatkozat-tételi kötelezettséget vállalja.

A pályázat benyújtásának határideje: 2026. január 4.  

A pályázat benyújtásának módja:
Elektronikus úton a kért adatok és dokumentumok feltöltésével, valamint a pozíció megjelölésével a www.zuglo.hu karrier oldalon keresztül.

A pályázati eljárással kapcsolatosan egyéb információt a Budapest Főváros XIV. Kerület Zuglói Polgármesteri Hivatal Humánszolgáltatási Főosztály vezetője, Novozánszki Hajnalka nyújt a 06/70-704-2029 telefonszámon.
A munkáltatóval kapcsolatos egyéb lényeges információ:

A pályázatokat a Kjt. 20/A.§ (6) bekezdése és a 257/2000 (XII.26.) Korm. rendelet 1/A. § (9) és (10) bekezdése alapján bizottság véleményezi. A pályázatokról a Képviselő-testület dönt.

A magasabb vezetői megbízással egyidejű közalkalmazotti munkakörbe való kinevezés esetén három hónap próbaidő kikötése.

A kiíró a pályázat eredménytelenné nyilvánításának jogát fenntartja.

A pályázat elbírálásának határideje: 2026. február 27.
A pályázati kiírás további közzétételének helye, ideje: www.zuglo.hu, 2025. december 4.
A munkáltatóval kapcsolatos egyéb lényeges információ:
A munkáltatóval kapcsolatban további információt a www.zuglo.hu, valamint a https://zugloibolcsik.hu honlapon szerezhet.
A kormányzati személyügyi igazgatási feladatokat ellátó szerv internetes oldalán (https://kozszolgallas.ksz.gov.hu/) publikálás időpontja: 2025. december 4.

